“เทวินทร์” ลั่นเอาผิดคนปล่อยข่าวเท็จ ยันPTTไม่เอาเปรียบผู้บริโภค ชี้น้ำมันต่ำกว่าต่างชาติ
"เทวินทร์" ยันชัดไม่เอาเปรียบผู้บริโภค ชี้ PTT ขายน้ำมันต่ำกว่าต่างชาติ พร้อมเอาผิดคนปล่อยข่าวเท็จ
28 พ.ค. 2561

สืบเนื่องจากกรณีที่มีการส่งต่อข้อความเท็จในโซเชียลมีเดีย เช่น ต่อต้านไม่เติมน้ำมันจากสถานีบริการน้ำมันปตท. และกรณีที่กล่าวหาว่า บริษัท ปตท. จำกัด (มหาชน) หรือ PTT มีการฉ้อฉล อีกทั้งมีการปล่อยข่าวเท็จว่า ผู้บริหารของ PTT เตรียมปลดพนักงานจำนวน 10,000 คนทั่วประเทศ
ล่าสุด นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ PTT เปิดเผยว่า ขณะนี้บริษัทอยู่ระหว่างให้ฝ่ายกฎหมายดำเนินการทางกฎหมายกับผู้ที่ตั้งใจส่งข้อความเท็จ เนื่องจากปัจจุบันการส่งต่อข้อความในโซเชียลมีความรวดเร็ว ซึ่งการที่ตัดสินใจดำเนินการตามกฎหมายเพื่อให้ผู้ที่ตั้งใจส่งข้อมูลเท็จเหล่านี้ได้รับการลงโทษตามกฎหมาย นอกจากนี้ ยังทำให้คนไทยมีวินัยในการส่งต่อข้อมูลที่ถูกต้องด้วย
สำหรับราคาขายปลีกน้ำมันของปตท. ยืนยันว่าราคาต่ำกว่าปั๊มน้ำมันต่างชาติ โดยจากสถิติในปี 60 ปตท. มีการปรับราคาน้ำมันขึ้น 21 ครั้งและปรับราคาน้ำมันลง 21 ครั้ง ซึ่งมีราคาขายน้ำมันราคาต่ำกว่าปั๊มต่างชาติ 20 วัน จากทั้งหมด 365 วัน และไม่ได้ขายน้ำมันในราคาที่แพงกว่าปั๊มอื่นแน่นอน ขณะเดียวกัน ในช่วง 2 เดือนที่ผ่านมา ตั้งแต่วันที่ 6 เม.ย. – 28 พ.ค. 61 ที่เป็นช่วงที่ราคาน้ำมันดิบโลกปรับสูงขึ้น ได้ปรับราคาน้ำมันขึ้น 6 ครั้ง และปรับราคาน้ำมันลง 1 ครั้ง ส่งผลให้ราคาขายปลีกต่ำกว่าราคาปั๊มน้ำมันต่างชาติอยู่ที่ 9 วัน
“ขณะนี้ยังไม่มีรายงานเกี่ยวกับผลกระทบจากกระแสต่อต้านการเติมน้ำมันปั๊มปตท. ซึ่งผลกระทบที่เกิดขึ้นไม่ได้ทำให้ปตท.กำไรน้อยลง เนื่องจากสัดส่วนรายได้น้ำมัน และรายได้ที่ไม่ได้มาจากน้ำมัน (นอนออยล์) อยู่ที่ประมาณ 10% ของกำไรทั้งกลุ่มปตท. แต่ที่น่ากังวล คือ ปั้มน้ำมันปตท. ทั้งหมดประมาณ 1,500 แห่ง มีสัดส่วน 90% ที่ดำเนินการโดยผู้ประกอบการรายย่อย ส่วนปตท.ดำเนินการเองเพียง 10% เท่านั้น จึงเป็นห่วงดีลเลอร์ว่าจะได้รับผลกระทบ
ทางบริษัทจึงต้องออกมาชี้แจง แต่หากผู้บริโภคจะไม่เติมน้ำมันปั๊มปตท. จากการบริการที่ไม่ดี คุณภาพน้ำมันไม่ดี ยังพอจะเข้าใจได้ แต่ถ้าเกิดจากความเข้าใจผิด ข้อมูลไม่ถูกต้อง ก็ต้องชี้แจง อีกทั้งยังยืนยันว่าจะไม่มีการปลดพนักงาน ตามที่มีกระแสข่าวออกมาแน่นอน” นายเทวินทร์ กล่าว
 
นอกจากนี้ ฝ่ายสื่อสารองค์กรของบริษัท ปตท. จำกัด (มหาชน) หรือ PTT  ได้ชี้แจงข้อมูลผ่านทางแฟนเพจ “PTT NEWS” โดยระบุข้อความว่า ตามที่มีข้อความต่างๆ ต่อต้านการเติมน้ำมัน ปตท. กล่าวหาว่า ปตท. ปล้นคนไทย อีกทั้งยังชักชวนให้ประชาชนแชร์เพจเกี่ยวกับการกล่าวหาว่า ปตท.ฉ้อฉล รวมถึงมีการนำภาพและข้อมูลที่อ้างอิงถึงบริษัท ปตท. จำกัด (มหาชน) และหรือ ผู้บริหาร ปตท. ผ่านสื่อต่างๆ โดยกล่าวหาว่า ผู้บริหารของ ปตท. ไม่รับฟังหรือทำความเข้าใจ หรือใส่ใจในเรื่องราคาน้ำมันที่มีผลกระทบกับประชาชน ตลอดจนยังใส่ร้ายว่า ปตท.จะมีการปลดพนักงานจำนวนมากออกจากงานในบริษัทนั้น
ทั้งนี้ ปตท. ขอชี้แจงว่า การนำเสนอข้อความหรือข่าวดังกล่าวไม่เป็นความจริงทั้งสิ้น โดยในช่วงระยะเวลาที่ผ่านมา ปตท. ได้นำเสนอข้อมูลที่ถูกต้องต่อสาธารณชนผ่านสื่อช่องทางต่างๆ มาโดยตลอด แต่ยังมีบุคคลหรือกลุ่มบุคคลที่ไม่หวังดี พยายามบิดเบือนข้อมูล ข้อเท็จจริง ที่ได้รับอยู่ตลอดเวลา
สำหรับในเรื่องนี้ ปตท. จะดำเนินการตามกฎหมายต่อผู้กระทำความผิดทั้งในทางแพ่งและทางอาญาจนถึงที่สุดต่อไป ทั้งนี้ ปตท. ขอแจ้งให้ทราบว่าการเผยแพร่ข้อมูลที่ไม่ถูกต้องหรือฝ่าฝืนต่อความจริงไม่ว่าด้วยวิธีการใดๆ ทั้งเป็นการแชร์เพจหรือโพสต์ข้อความในลักษณะที่อาจจะทำให้เสียหายแก่ชื่อเสียงของ ปตท. นั้น เป็นความผิดทางกฎหมาย